Ministru kabineta noteikumu projekta

**“Higiēnas prasības baseina un pirts pakalpojumiem”**

sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir aktualizēt higiēnas prasības baseinu un pirts pakalpojuma sniegšanai, mazinot infekciju slimību risku un nodrošinot drošākus baseina un pirts pakalpojumus patērētājiem.  Projekts stāsies spēkā Oficiālo publikāciju un tiesiskās informācijas likuma noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Higiēnas prasības baseina un pirts pakalpojumiem” (turpmāk – Projekts) izstrādāts pamatojoties uz Epidemioloģiskās drošības likuma (turpmāk – Likums) 38.1 panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 38.1 panta pirmā daļa paredz, ka Ministru kabinets nosaka higiēnas prasības paaugstināta riska subjektiem. Higiēnas prasības ir nosacījumu un praktisku pasākumu kopums, kas nepieciešams, lai samazinātu vai likvidētu fizikālo, ķīmisko un bioloģisko faktoru iespējami kaitīgo iedarbību, tādējādi garantējot drošu un cilvēka veselībai nekaitīgu vidi un pakalpojumu sniegšanu. Savukārt paaugstināta riska subjekts saskaņā ar likumu ir tiesību subjekts, kura darbības veids ir pakalpojumu sniegšana patērētājiem un kura darbība ir saistīta ar veselību ietekmējošo faktoru kaitīgo iedarbību, un kurš ir pakļauts epidemioloģisko drošību regulējošo normatīvo aktu prasībām. Baseinu un pirts pakalpojumi ir paaugstināta riska subjektu skaitā un šobrīd prasības minētajiem pakalpojumiem nosaka Ministru kabineta 2009.gada 13.janvāra noteikumi Nr. 37 “[Higiēnas prasības publiskas lietošanas peldbaseiniem](https://likumi.lv/ta/id/186601-higienas-prasibas-publiskas-lietosanas-peldbaseiniem)“ un Ministru kabineta 2000.gada 19.decembra noteikumi nr. 439  “[Higiēnas prasības publiskas lietošanas pirtīm](https://likumi.lv/ta/id/13858-higienas-prasibas-publiskas-lietosanas-pirtim) “ (turpmāk – abi pašreizējie noteikumi).  Tā kā kopš abu pašreizējo noteikumu izdošanas ir pagājis ilgs laiks, nepieciešams pārskatīt prasības atbilstoši mūsdienu tendencēm. Šobrīd dažādi baseini un vannas, kas nav domātas peldēšanai, kā arī pirtis, kas nav paredzētas tikai mazgāšanās vajadzībām, ir pieejami kompleksi - gan baseinos, gan pirtīs, tādēļ lietderīgi abus pašreizējos noteikumus apvienot.  Peldēšanai paredzētajos baseinos var pievadīt pazemes un virszemes ūdeni, jūras un termālo ūdeni. Peldbaseini var būt mājas jeb privāti, daļēji publiski (piemēram, viesnīcās, skolās, sporta klubos, kruīza kuģos) un publiski (piemēram, pašvaldības iestādēs). Peldbaseinus var ierīkot iekštelpās un ārā, tie var būt apsildāmi un neapsildāmi. Pirts un saunas zonā parasti ir izveidoti nelieli baseini, kuros ir neapsildīts ūdens un kas parasti paredzēti vienam lietotājam.  Kā tradicionālu peldbaseinu saprot publisku peldēšanai vai peldēšanas apmācībai paredzētu baseinu, kam ir taisnstūra forma bez īpašām paredzētām papildus iespējām. Tie ir piemēroti visām vecuma grupām un dažādai sagatavotībai. Ir arī speciāli baseini, kas paredzēti noteiktam lietošanas veidam, piemēram, niršanai, peldēšanas apmācībām, baseini ar straumēm u.tml. Peldēšanai paredzētos baseinus bieži izmanto arī dažādām citām aktivitātēm kā, piemēram, ūdens aerobika, ūdenslīšanas apmācības (scuba diving), SUP airēšana utt. Fizikālās terapijas baseini paredzēti ārstnieciskiem mērķiem. Dabīgie spa baseini satur termālo un/ vai minerālūdeni ar terapeitiskām īpašībām.  Projekts izstrādāts, apvienojot abos pašreizējos noteikumos minētās prasības un tiek attiecināts uz publiskas lietošanas baseiniem, kas tiek izmantoti peldēšanai un citām fiziskām aktivitātēm, ārstnieciskai profilaksei, atpūtai un relaksācijai, kā arī publiskas lietošanas pirtīm, kuras izmanto, lai mazgātos, atpūtai un rehabilitācijai. Projekts neattiecas uz  personīgajā lietošanā esošajiem baseiniem un pirtīm, jo personīgās higiēnas nosacījumu ievērošana gadījumos, kad netiek skartas sabiedrības intereses, ir katra indivīda paša atbildība.  Atbildība par higiēnas prasību nodrošināšanu un cilvēka dzīvībai un veselībai drošu pakalpojumu sniegšanu tiek noteikta saimnieciskās darbības veicējiem, kuri sniedz ūdens rekreācijas un pirts pakalpojumus. Savukārt higiēnas prasību nodrošināšanas kontroli arī turpmāk veiks Veselības inspekcija.  Līdzīgi, kā pašreizējos noteikumos, projekts paredz, ka pakalpojuma sniedzējam ir jāizstrādā iekšējās kārtības noteikumi, un, lai iepazīstinātu apmeklētāju, tie jādara publiski pieejami, piemēram, publicējot savā tīmekļa vietnē, bet obligāti jāizvieto redzamā vietā. Peldbaseina apmeklēšanas ierobežojumi iekļaujami iekšējās kārtības noteikumos, nosakot, ka ar iekšējās kārtības noteikumiem pakalpojuma saņēmējs iepazīstas pirms pakalpojuma saņemšanas.  Projekts nosaka, ka nepieciešams izstrādāt iekšējās kārtības noteikumus pirts un baseina apmeklētājiem, lai tiktu nodrošinātas higiēnas prasības. Galvenie jautājumi, kas būtu iekļaujami iekšējās kārtības noteikumos: 1) higiēnas prasības baseina un pirts apmeklētājiem pirms un pēc baseina un pirts izmantošanas, piemēram, noteikumu obligāti izmantot dušu; 2) ierobežojumus baseina un pirts pakalpojumu izmantošanai, piemēram, nosakot aizliegumu apmeklēt baseinu klientiem ar lipīgām infekcijas slimībām, 3) nosacījumus drošai baseina un pirts lietošanai, 4) maksimālo peldētāju skaitu baseinā vai vienā celiņā, ņemot vērā peldētāju vecumu un iespējas nodrošināt klientu drošību. Iekšējās kārtības noteikumos iekļaujamas arī citas nepieciešamās prasības pēc pakalpojuma sniedzēja ieskatiem.  Lai nodrošinātu baseina personāla spēju operatīvi rīkoties ārkārtas situācijās, MK noteikumu projekts paredz, ka personām, kas uzrauga drošību baseinos un pirtīs, jābūt apmācītām pirmās palīdzības sniegšanā.  Līdzīgi kā Lielbritānijas vadlīnijās par drošību peldbaseinos un arī Lietuvas higiēnas prasībās, projekts nosaka, ka peldbaseinu uzstāda un izmanto saskaņā ar iekārtu ražotāja norādījumiem, ekspluatācijas un apkopes instrukcijām - atbilstoši preču un pakalpojumu drošības jomu regulējošo normatīvo aktu prasībām. Tas pats arī attiecas uz baseinu un pirts iekārtu, ūdens attīrīšanas sistēmas uzstādīšanu un izmantošanu, atbilstošu vielu lietojumu un dozēšanu, kam jānotiek stingri saskaņā ar ražotāja norādījumiem, ekspluatācijas un apkopes instrukcijām. Visiem minētajiem dokumentiem ir jābūt pieejamiem oriģinālvalodā un valsts valodā, lai tos varētu izmantot gan darbinieki, kas atbildīgi par minēto iekārtu ekspluatāciju un apkopi, gan kontrolējošā institūcija.  Lai veicinātu baseina un pirts atbilstību higiēnas prasībām, projekts nosaka, kādas telpas ir nepieciešamas, un arī kā tās iekārtojamas un aprīkojamas. Piemēram, pirtīs, kas ir paredzētas mazgāšanās mērķim, mazgāšanās telpā jāizvieto dušu iekārtas un ūdens krāni - vismaz viens uz 10 apmeklētājiem, savukārt baseina apmeklētājiem nepieciešama vismaz viena dušas iekārta uz 30 apmeklētājiem. Tas nozīmē, ka pakalpojuma sniedzējam ir jāizvērtē iespējamā apmeklētāju plūsma un jāparedz ērta piekļuve mazgāšanās un tualetes iekārtām. Plānojumam jānodrošina, lai baseina un pirts telpā apmeklētāji neiekļūtu virsdrēbēs un āra apavos, kā arī mazgāšanas un tualetes telpas apmeklētu pirms ieejas baseinā.  Publiskas būves galveno lietošanas veidu, nepieciešamo telpu grupu lietošanas veidus un telpu veidus, to skaitu, kā arī telpās izbūvējamo aprīkojumu nosaka būvniecības ierosinātājs, ievērojot Ministru kabineta 2015.gada 30.jūnija noteikumu Nr.331 “Noteikumi par Latvijas būvnormatīvu LBN 208-15 "Publiskas būves"prasības. Ja publiskas lietošanas pirts vai baseins ir iebūvēti publiskā ēkā (būvē), kura paredzēta citādai izmantošanai (piemēram, viesnīcā), tad tādas telpas kā priekštelpa ar garderobi (virsdrēbēm un ielas apaviem), personāla telpas, kā arī saimniecības telpas tīrās veļas, mazgāšanas un dezinfekcijas līdzekļu, kā arī telpu uzkopšanas inventāra novietošanai var neatrasties baseina vai pirts kompleksā, bet būt izvietotas citu publiskās ēkas (būves) telpu grupā.  Izvērtējot Veselības inspekcijā saņemtos uzņēmēju un apmeklētāju priekšlikumus par nepieciešamību detalizētāk noteikt prasības aprīkojumam dušās, projekts paredz prasības nepieciešamajam aprīkojumam un privātuma nodrošināšanai ģērbtuvēs, dušas un tualetes telpās, individuālai lietošanai paredzēto vannu kabīnēs. Vismaz vienai dušas iekārtai jābūt aprīkotai ar starpsienu, lai apmeklētāji privātuma apsvērumu dēļ nebūtu spiesti mazgāties dušā peldkostīmā, tādejādi pārkāpjot higiēnas prasības un nepanākot pietiekošu ķermeņa tīrību. Minēto prasību plānots attiecināt uz pakalpojumu sniedzējiem, kuri sniegts pakalpojumu jaunbūvējamās vai rekonstruējamās iestādes, kuras projektētas pēc 2020.gada 1.aprīļa.  Legioneloze jeb leģionāru slimība ir infekcijas slimība, ko izraisa baktērijas legionellas. Tās vairojas ēku ūdensapgādes sistēmās, gaisa kondicionēšanas iekārtās, boileros un citās mākslīgās ūdenskrātuvēs, ja tām radīti labvēlīgi apstākļi – siltums un bioloģiskais aplikums, kā arī apkaļķojušās vai rūsas skartas virsmas. Infekcijas avots ir gaiss, kurā cirkulē mikroskopiski, baktērijas saturoši ūdens pilieni. Cilvēks saslimst, ieelpojot sīkas inficēta ūdens daļiņa, ar ko vislielākais risks ir saskarties tieši dušā. Saskaņā ar Eiropas Slimību profilakses un kontroles centra (ECDC) Eiropas tehniskajām vadlīnijām Legionella sugas baktēriju izraisīto infekciju profilaksei, kontrolei un izmeklēšanai, arī peldbaseinu un pirts pakalpojumi var radīt inficēšanās risku. Tādēļ projektā ir noteikti vairāki pakalpojuma sniedzēja pienākumi, lai samazinātu iespējamos inficēšanās riskus ar legionelozi.  Saskaņā ar Pasaules Veselības organizācijas pētījumu “Legionella and Prevention of legionellosis” (WHO, 2007.,p.30)  Legionella baktērijas var ievērojami savairoties ūdens apgādes sistēmās, ja ūdens temperatūra (turpmāk - tº) ir robežās no +20oC līdz +45oC. Ja ūdens tº paaugstinās virs +50 oC – 60 oC, Legionella baktērija iet bojā. Tā kā vidējais temperatūras kritums starp siltummezglu un gala patērētāju karstā ūdens apgādes sistēmā ir 7-100C (atkarībā no ēkas tehniskā stāvokļa), legionellozes profilaksei projekts paredz prasību, ka karstā ūdens tº izejā no siltummaiņa ir jābūt ne zemākai par +55 oC, līdzīgi, kā tas Ministru kabineta 2010.gada 28.septembra noteikumos Nr. 906 „Dzīvojamās mājas sanitārās apkopes noteikumi” ir noteikts attiecībā uz dzīvojamām mājām.  Pakalpojuma sniedzēja pienākums ir veikt arī citus legionelozes profilakses pasākumus, kā vismaz reizi nedēļā veicot ūdens notecināšanu dušās, kas tiek retāk izmantotas (piemēram, pirtīs, kas sniedz pasūtījuma pakalpojumus, un dušas tiek izmantotas retāk kā reizi nedēļā), kā arī reizi ceturksnī attīrīt dušu galviņas no organiskā un neorganiskā aplikuma un tās dezinficēt ar hloru saturošiem dezinfekcijas līdzekļiem vai vienkārši ieliekot verdošā ūdenī uz 1 minūti.  Projekts nosaka ka baseinam pievadītajam ūdenim jāatbilst visām dzeramā ūdens obligātajām nekaitīguma prasībām, ja vien baseinam netiek pievadīts jūras ūdens vai minerālūdens, kā sastāvā ir vairāk sēra, mangāna un citu sāļu. Šajā gadījumā jāievēro mikrobioloģiskā drošuma normas.  Attiecībā uz baseina ūdens tº noteikšanu konstatēts, ka nepieciešama lielāka pieļaujamā tº amplitūda. Piemēram, bērnu peldbaseinu tehniskajā dokumentācijā nereti norādīta tº 32 ºC. Pirmajos dzīves gados bērni baseinā tikai pierod pie ūdens, baseina vides, norūdās un apgūst peldētparasmes sākuma vingrinājumus. Tas notiek mazajā baseinā, kur ir siltāks ūdens, jo bērni tikai relaksējas, nav spiesti intensīvi kustēties un viņiem var kļūt auksti. Nopietna peldētmācība parasti sākas no četriem gadiem, kad bērns spēj to darīt bez vecāku palīdzības trenera vadībā. Lai arī, aktīvi kustoties, ir mazāks risks, ka bērnam var kļūt auksti, baseinos, kas paredzēti kopējai izmantošanai – gan pieaugušajiem, gan bērniem, tº augšējo robežu nepieciešams noteikt augstāku. Savukārt sporta pasākumu laikā, vai arī citos gadījumos, piemēram niršanas un citu apmācību vai treniņu laikā jābūt iespējai noteikt citu baseina ūdens tº atbilstoši pasākuma prasībām vai vajadzībām. Baseiniem, kas tiek izmantoti kā masāžas vannas, ir nepieciešama augstāka ūdens temperatūra, bet nepārsniedzot 38 C, bet baseinos, kuros tiek sniegti medicīniskās rehabilitācijas pakalpojumi dažāda vecuma pacientiem (gan bērniem gan pieaugušajiem) ar dažādām medicīniskām diagnozēm, nepieciešamā ūdens temperatūra ir 28-32 ºC. Tādēļ projekts paredz iespēju minētajos baseinos noteikt citu baseina ūdens temperatūru atbilstoši medicīniskajai rehabilitācijai vai masāžai nepieciešamajām prasībām. Taču jebkurā gadījumā apmeklētājiem jābūt informētiem par ūdens tº, lai viņi varētu izvēlēties izmantot konkrēto baseina pakalpojumu. Tādēļ tiek noteikta prasība ūdens tº rādītājus izlikt apmeklētājiem redzamā vietā.  Telpā, kurā atrodas baseins, ir jāievēro komforta gaisa tº. Tā kā vienā telpā var būt vairāki peldbaseini, kā arī, ja vienā telpā ir bērnu un pieaugušo peldbaseins, esošo noteikumu prasība par gaisa tº tehniski nav nodrošināma. Tādēļ projekts paredz elastīgāku pieļaujamās gaisa tº amplitūdai jābūt ne zemākai par  26ºC. Projekts nosaka, ka arī gaisa tº rādītājiem ir jābūt izliktiem apmeklētājiem redzamā vietā, lai apmeklētāji varētu novērtēt sniegtā pakalpojuma kvalitāti.  Lai baseina un pirts lietošana būtu droša, projekts nosaka prasības apgaismojuma līmenim telpās, savukārt āra baseiniem nepieciešams apgaismojums diennakts tumšajā laikā.  Peldbaseinu iespējams aprīkot, pielāgojoties dažādām apmeklētāju vēlmēm. Pamataprīkojumā, kas vajadzīgs peldbaseina funkcionēšanai atbilstoši higiēnas prasībām, ietilpst iekārtas ūdens virsmas nosūkšanai, filtrācijai, sildīšanai un atpakaļieplūdei.  Baseina svarīgākā sastāvdaļa ir ūdens. Lai tas būtu tīrs, dzidrs un higiēnas prasībām atbilstošs, nepieciešami šādi procesi: 1)ūdens filtrēšana. Baseina ūdens filtrs ir viena no nozīmīgākajām peldbaseina aprīkojuma iekārtām, kas attīra ūdeni no tā cieto daļiņu piesārņojuma. Ir sastopami vairāku veidu filtri, šobrīd izplatītākais, ērtākais un ekonomiskākais no tiem ir t.s. smilšu filtrs - tvertne, kurā iepildītas īpaši apstrādātas smiltis, kas darbojas ūdens caurplūdes režīmā, smiltīm aizturot piesārņojuma daļiņas. Filtrs regulāri ir jātīra, jāskalo, kā arī parasti reizi divos gados smiltis filtrā ir jānomaina. Attiecībā uz filtru lietošanu Lielbritānija savās vadlīnijās atsaucas uz pētījumiem norādot, ka smiltis saturošie filtri baseiniem, kas veic ūdens filtrēšanu līdz 25 m stundā, ir labāki par tiem filtriem, kas veic ūdens filtrēšanu no 25-50 m stundā, jo savāc ~90% Cryptosporidium oocistas. Filtru apkopi veic atbilstoši ražotāja instrukcijai un ņemot vērā baseina noslodzi.  2) ķīmiskā attīrīšana ar dezinfektantiem un koagulantiem, ko iespējams veikt arī manuāli. Tomēr kvalitatīvāka un efektīvāka ir automātiskā dozēšanas iekārta. Šajā gadījumā ūdens filtrācijas sistēmai tiek pievienotas kontroles zondes, kas nosaka ūdens ķīmisko sastāvu un pēc nepieciešamības dozēšanas iekārtai dod signālu par nepieciešamās ķīmiskās vielas papildināšanu. Iekārta nodrošina hlora, aktīvā skābekļa vai broma nepieciešamo koncentrāciju ūdenī, kā arī kontrolē pH līmeni, tā aprīkota ar kontroles paneli. Tāpat notiek arī koagulantu dozēšana ar mērķi, lai mikrodaļiņas saliptu un tās būtu iespējams savākt ar filtru. Lietojot automātiskās dozēšanas iekārtas, tiek panākta optimālā baseina ūdens uzturēšana, lai tas atbilstu noteiktajām higiēnas prasībām.  Dezinfekcijas līdzekļa izvēlē ieteicams ņemt vērā ūdens cietību, piemēram, sārmains dezinfekcijas līdzeklis (nātrija vai kalcija hipohlorīts) derēs mīkstam ūdenim, bet skābi saturošs dezinfekcijas līdzeklis būs piemērots cietam ūdenim. Neorganiskos hloru saturošos dezinfekcijas līdzekļus uzskata par labu izvēli publiskiem peldbaseiniem, papildus kombinējot ar UV starojumu vai ozonu, lai uzlabotu ūdens kvalitāti.  Tā kā peldbaseinos šobrīd pārsvarā ir speciālas ūdens attīrīšanas sistēmas un automātiska ķīmisko vielu pievienošana visu diennakti, kā arī rādītāju (pH, Cl) nolasīšana no automātiskās sistēmas, ko uzrauga personāls, ir kļuvusi pārspīlēta pašreizējā prasība vairākas reizes dienā fiksēt ūdens kvalitātes rādītājus. Peldbaseinos, kurus izmanto tikai pēc pieraksta un reti vai izglītības iestāžu baseinos, kurus izmanto tikai nelielu dienas daļu un neliels apmeklētāju skaits, pH un Cl paškontroles rādītāju noteikšanas biežums būtu jānosaka atbilstoši baseina izmantošanas laikam (piemēram, dienas sākumā). Tādēļ projektā pārskatīti paškontrolē nosakāmie rādītāji, noteikts periodiskums, kad mērījumiem izmantojami testeri, kā arī precizēts, kāda veida baseiniem kādi mērījumi jāveic.  Savukārt svarīgāko fizikāli-ķīmisko un mikrobioloģisko peldbaseina ūdens kvalitātes rādītāju noteikšana jāveic akreditētā laboratorijā reizi mēnesī.  Lai pasargātos no traumām un nelaimes gadījumiem, ūdens ieplūdes vietās baseinā ūdens padeves ātrums nedrīkst pārsniegt 2,0 m/s, bet baseinos, kas nav dziļāki par 800 mm, pie kāpnēm, mācību zonās un citās vietās, kur var tikt ietekmēta apmeklētāju drošība, ūdens padeves ātrums nedrīkst pārsniegt 0,5 m/s. Arī ūdens izplūdes vietās baseinā ūdens ātrums nedrīkst būt lielāks par 0,5 m/s. Ūdens cirkulācijas ātruma ievērošana ir svarīga, lai nodrošinātu efektīvu baseina ūdens filtra darbību.  Lai nodrošinātu ūdens tīrību, baseinu ar recirkulācijas ūdens sistēmu (t.i. kad ūdens apstrāde notiek slēgtā ciklā) un speciālu ūdens attīrīšanas sistēmas iekārtu uztur, kā arī ūdeni attīra un dezinficē atbilstoši ražotāja noteiktajiem ekspluatācijas noteikumiem un instrukcijām. Baseinā ar recirkulācijas ūdens sistēmu un tilpumu 200 m3 vai lielāku nodrošina ūdens attīrīšanas sistēmas iekārtas nepārtrauktu darbību visu diennakti, bet ja tilpums ir mazāks par 200 m3, nodrošina ūdens attīrīšanas sistēmas iekārtas darbību baseina izmantošanas dienā. Jāņem vērā, ka šīs ir minimālās higiēnas prasības un pakalpojuma sniedzējam ir jāizvērtē ūdens cirkulācijas nepieciešamība atkarībā no ūdens temperatūras, noslodzes un citiem faktoriem un jāizvēlas piemērotākais veids, kā vienmērīgi nodrošināt ūdens kvalitāti, lai izvairītos no subjektīvi nepatīkamās kombinētā hlora ietekmes.  Šobrīd ir satopami arī dažādi baseini vai vannas, kas nav aprīkoti ar ūdens attīrīšanas sistēmu (t.s. caurteces baseini), ir baseini, kurus uzpilda tikai uz nodarbības laiku (vannas tipa). Projekts nosaka baseina ūdens pilnīgas nomaiņas un baseina un ūdens cauruļu tīrīšanas termiņus atkarībā no ūdens nodrošināšanas un attīrīšanas sistēmām. Vismaz reizi gadā ūdens no baseina ūdens ir pilnībā jāizlaiž, lai varētu iztīrīt baseina sienas un grīdu. Neatkarīgi no minētajām sistēmām baseinā jānodrošina ūdens kvalitāti atbilstoši projektam pievienotajā 2. pielikumā minētajiem fizikāli ķīmiskajiem un mikrobioloģiskajiem rādītājiem. Savukārt āra baseinu ūdenim jāatbilst prasībām, kādas ir noteiktas peldvietu ūdenim, jo ārējo apstākļu ietekmē (lapas, vēja sanestas smiltis, putnu spalvas utt.) nesalīdzināmi grūtāk ir nodrošināt tādu pašu ūdens kvalitāti kā iekštelpās.  Neatkarīgi no tā vai baseins atrodas telpās vai ārā, projekts nosaka, ka pakalpojuma sniedzēja pienākums ir dokumentēt visu informāciju par baseina un to sistēmu uzturēšanas, tīrīšanas, dezinfekcijas un apkopes darbiem, veiktajiem legionelozes profilakses pasākumiem, kā arī veikt baseina darbības paškontroli. Pakalpojuma sniedzējam ir arī jānorīko atbildīgās personas par minēto darbību veikšanu. Projektam pievienotajā 1. pielikumā ir uzskaitīti svarīgākie paškontrolē nosakāmie rādītāji un to noteikšanas biežums. Visu minēto informāciju pakalpojuma sniedzējam jāuzglabā kontrolējošai institūcijai pieejamā vietā, taču pakalpojuma sniedzējs pats var izvēlētiessev ērtāko informācijas uzglabāšanas formātu (piemēram, speciāla tabula, mape vai elektroniski). |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Veselības inspekcija |
| 4. | Cita informācija | Projektā paredzētie pasākumi tiks nodrošināti Veselības ministrijai un Veselības inspekcijai piešķirto valsts budžeta līdzekļu ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz Veselības inspekcijā nodarbinātajiem, kurus skar projekta regulējums, un uz fiziskām un juridiskām personām, kuras sniedz baseinu un pirts pakalpojumus. Laikā līdz 2019. gada martam Veselības inspekcijā ir saņemti vairāk kā 120 juridisku un virs 10 fizisku personu iesniegumi par baseinu un pirts pakalpojumu sniegšanu. Analizējot iesniegumu datus, visvairāk pārstāvēti pirts pakalpojumu sniedzēji (>90), kā arī kompleksi pakalpojumi – baseini kopā ar pirtīm (>35). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu apvienošana mazinās administratīvo slogu, jo tādējādi tiks atvieglota to piemērošana, kā arī prasības tiek precizētas atbilstoši reālajai situācijai. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Pakalpojuma sniedzējs vienu reizi izstrādā paškontroles plānu baseina, pirts telpu un aprīkojuma tīrīšanai un apkopei, atbilstoši saviem pakalpojumu veidiem (peldbaseins, baseins, pirts) un to sniegšanai nepieciešamajam aprīkojumam. Pakalpojumu klāsta paplašināšanās gadījumā plānu nepieciešams pārskatīt un papildināt.  Pakalpojumu sniedzēja patērētais laiks plānam atkarīgs no sniegtajiem pakalpojumu veidiem, jo plānā jāuzskaita pakalpojumam nepieciešamais. Tā kā pakalpojumu veidi ir dažādi arī plāna izstrādes laiks var būt dažāds - no dažām stundām līdz vienai darba dienai. Saskaņā ar Valsts ieņēmumu dienesta informāciju par vidējām stundas tarifa likmēm uz 17.04.2018, vidējā stundas tarifa likme valstī skaistumkopšanas jomas tai radniecīgu profesiju darbiniekiem ir 4,15 EUR.  Pieņemot, ka paškontroles plāna izstrādei nepieciešama viena darbadiena, izmaksu aprēķins saskaņā ar formulu  C = (f x l) x (n x b) + \*, kur  C = administratīvo izmaksu monetārs novērtējums;  f = prasības izpildei patērētie finanšu resursi jeb darba samaksa;  l = patērētais laiks izteikts stundās;  n = personu skaits, kam jāpilda informācijas prasība;  b = prasības biežums gada ietvaros;  \*Papildu izmaksas,  ir šāds  (4,15 EUR x 8h) x ((130) x 1) = 33,2 x 130 = 4316 EUR (kas sastāda 33.2 EUR vienam pakalpojumu sniedzējam). |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” sabiedrībai tika dota iespēja piedalīties publiskajā apspriešanā no 2019. gada 8.maija līdz 5.jūnijam kā arī rakstiski sniegt viedokli par noteikumu projektu saskaņošanas stadijā. |
| 2. | Sabiedrības līdzdalība projekta izstrādē | 2019. gada 8.maijā projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Publiskajā apspriešanā saņemti priekšlikumi no Latinwest, SIA, Jūrmalas sporta skolas, Olipmiskā sporta centra, SIA, Fonda”Mācies peldēt Latvijā”,  VSIA "NRC "Vaivari", kas izvērtēti un lielā mērā ņemti vērā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru. Jaunu institūciju izveide, esošo institūciju likvidācija vai reorganizācija nav paredzēta. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Veselības inspekcija projektā paredzētos pasākumus nodrošinās tai piešķirto valsts budžeta līdzekļu ietvaros. |

Veselības ministre                                   I. Viņķele

Vīza: Valsts sekretāre D. Mūrmane-Umbraško

Segliņa 67876102

anita.seglina@vm.gov.lv